CELEX: 32020R1020
Language: lt
Date: 2020-07-13 00:00:00
Title: Komisijos įgyvendinimo reglamentas (ES) 2020/1020 2020 m. liepos 13 d. kuriuo iš dalies keičiamas Įgyvendinimo reglamentas (ES) Nr. 801/2014

14.7.2020   
               
               
                  LT
               
               
                  Europos Sąjungos oficialusis leidinys
               
               
                  L 225/15
               
            
         KOMISIJOS ĮGYVENDINIMO REGLAMENTAS (ES) 2020/1020
         2020 m. liepos 13 d.
         kuriuo iš dalies keičiamas Įgyvendinimo reglamentas (ES) Nr. 801/2014
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2014 m. balandžio 16 d. Europos Parlamento ir Tarybos reglamentą (ES) Nr. 516/2014, kuriuo įsteigiamas Prieglobsčio, migracijos ir integracijos fondas (1), ypač į jo 17 straipsnio 8 dalį,
         pasikonsultavusi su Prieglobsčio, migracijos ir integracijos fondo ir Vidaus saugumo fondo komitetu,
         kadangi:
         
                     (1)
                  
                  
                     Komisijos įgyvendinimo reglamento (ES) Nr. 801/2014 (2) 2 straipsnio 1 dalyje nustatyta, kad tam, kad būtų galima gauti papildomą sumą už į ES perkeltus asmenis, susiję asmenys turi būti faktiškai perkelti nuo susijusio laikotarpio pradžios ir ne vėliau kaip per šešis mėnesius po to laikotarpio pabaigos;
                  
               
                     (2)
                  
                  
                     tačiau COVID-19 pandemija valstybių narių perkėlimo į ES pastangoms padarė precedento neturintį poveikį. Dėl krizės valstybės narės buvo priverstos sustabdyti perkėlimo į ES operacijas ir nustatyti atvykimo į savo teritoriją apribojimus;
                  
               
                     (3)
                  
                  
                     be to, Jungtinių Tautų pabėgėlių agentūra (UNHCR) ir Tarptautinė migracijos organizacija (TMO) – pagrindinės valstybių narių partnerės perkėlimo srityje – dėl COVID-19 pandemijos laikinai sustabdė savo operacijas. Dabartinėmis aplinkybėmis dėl daugelio pirmųjų prieglobsčio šalių nustatytų draudimų keliauti valstybės narės taip pat negali vykdyti perkeltinų asmenų atrankos misijų;
                  
               
                     (4)
                  
                  
                     COVID-19 pandemija daro didelį poveikį ne tik perkėlimo į ES įsipareigojimų įgyvendinimui, bet ir Prieglobsčio, migracijos ir integracijos fondo lėšų įsisavinimo pajėgumams;
                  
               
                     (5)
                  
                  
                     siekiant užtikrinti, kad valstybės narės galėtų įgyvendinti tvirtą įsipareigojimą vykdyti perkėlimo į ES veiksmus, būtina užtikrinti, kad atitinkama finansinė parama būtų naudojama lanksčiai ir veiksmingai;
                  
               
                     (6)
                  
                  
                     todėl tikslinga pratęsti perkėlimo laikotarpio, apimančio 2018 m., 2019 m. ir 2020 m., įgyvendinimo terminą nuo 2021 m. birželio 30 d. iki 2021 m. gruodžio 31 d.;
                  
               
                     (7)
                  
                  
                     Airijai Reglamentas (ES) Nr. 516/2014 yra privalomas, todėl jai privalomas ir šis reglamentas;
                  
               
                     (8)
                  
                  
                     Jungtinei Karalystei Reglamentas (ES) Nr. 516/2014 yra privalomas, todėl jai privalomas ir šis reglamentas. Pagal Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (3) 138 straipsnį taikytina Sąjungos teisė, įskaitant finansinių koregavimų ir sąskaitų patvirtinimo taisykles, ir toliau taikoma Jungtinei Karalystei po 2020 m. gruodžio 31 d. iki tų Sąjungos programų ir veiklos užbaigimo;
                  
               
                     (9)
                  
                  
                     Danijai nei Reglamentas (ES) Nr. 516/2014, nei šis reglamentas nėra privalomi;
                  
               
                     (10)
                  
                  
                     atsižvelgiant į tai, kad būtina skubiai reaguoti į padėtį, susidariusią dėl COVID-19 pandemijos, šis reglamentas turėtų įsigalioti kitą dieną po jo paskelbimo Europos Sąjungos oficialiajame leidinyje;
                  
               
                     (11)
                  
                  
                     todėl Įgyvendinimo reglamentas (ES) Nr. 801/2014 turėtų būti atitinkamai iš dalies pakeistas,
                  
               PRIĖMĖ ŠĮ REGLAMENTĄ:
         
            1 straipsnis
            Įgyvendinimo reglamento (ES) Nr. 801/2014 2 straipsnio 1 dalis pakeičiama taip:
            
               
                  „1.   Kad būtų galima gauti papildomą sumą, susiję asmenys turėtų būti faktiškai perkelti nuo susijusio laikotarpio pradžios ir ne vėliau kaip per šešis mėnesius po to laikotarpio pabaigos. Tačiau, kalbant apie 1 straipsnio 1 dalies c punkte nurodytą perkėlimo laikotarpį, atitinkami asmenys turėtų būti faktiškai perkelti nuo to laikotarpio pradžios ir ne vėliau kaip per dvylika mėnesių po to laikotarpio pabaigos.
                  Valstybės narės saugo informaciją, būtiną perkeltų asmenų tapatybei ir jų perkėlimo datai tinkamai nustatyti.
                  Asmenų, priklausančių vienai iš prioritetinių asmenų kategorijų ar grupių, nurodytų Reglamento (ES) Nr. 516/2014 17 straipsnio 2 dalyje, atveju valstybės narės taip pat saugo įrodymus, kad jie priklauso atitinkamai prioritetinei asmenų kategorijai ar grupei.“
               
            
         
         
            2 straipsnis
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas pagal Sutartis privalomas visas ir tiesiogiai taikomas valstybėse narėse.
            Priimta Briuselyje 2020 m. liepos 13 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 150, 2014 5 20, p. 168.
         
            (2)  2014 m. liepos 24 d. Komisijos įgyvendinimo reglamentas (ES) Nr. 801/2014, kuriuo nustatomas tvarkaraštis ir kitos įgyvendinimo sąlygos, susijusios su Prieglobsčio, migracijos ir integracijos fondo išteklių, numatytų asmenų perkėlimo į ES Sąjungos programai, skyrimo mechanizmu (OL L 219, 2014 7 25, p. 19).
         
            (3)  OL C 384 I, 2019 11 12, p. 1.